คาดNPLแตะ2.8% กสิกรเชื่อตั้งสำรองอยู่
กสิกรฯ คาดเอ็นพีแอลสิ้นปีพุ่งแตะ 2.8% มั่นใจกันสำรองรองรับไหว เชื่อกำไรปีนี้ยังน่าพอใจ
30 ก.ย. 2558

กสิกรฯ คาดเอ็นพีแอลสิ้นปีพุ่งแตะ 2.8% มั่นใจกันสำรองรองรับไหว เชื่อกำไรปีนี้ยังน่าพอใจ
นายปรีดี ดาวฉาย กรรมการผู้จัดการ ธนาคารกสิกรไทย เปิดเผยว่า ผลประกอบการในปีนี้ยังมีอัตราทำกำไรที่น่าพอใจ แม้ว่าจะมีค่าใช้จ่ายในการตั้งสำรองหนี้เสีย (เอ็นพีแอล) เพิ่มเติมเมื่อไตรมาส 2 เพิ่มขึ้นกว่า 2,031 ล้านบาท จากไตรมาสแรกเป็น 6,037 ล้านบาท และปรับเพิ่มต้นทุนเครดิตจาก 1% เป็น 1.5% เพื่อรองรับเอ็นพีแอลที่มีแนวโน้มเพิ่มขึ้นจาก 2.4% ในปัจจุบัน เป็น 2.7-2.8% ในสิ้นปีก็ตาม
ทั้งนี้ คาดว่ากำไรไตรมาส 3 ไม่น่าต่างจากไตรมาสก่อน ขณะที่เครดิตคอสต์อาจใช้ไม่ถึงจากที่ตั้งไว้ แม้ว่าเอ็นพีแอลยังเพิ่มอยู่จากสินเชื่อรายย่อยและเอสเอ็มอี พร้อมยังคงคาดการณ์จีดีพีปีนี้ไว้ที่ 2.8% จากมาตรการกระตุ้นเศรษฐกิจ
สำหรับแผนธุรกิจปี 2559 ประเมินแนวโน้มฟื้นตัวได้ดีกว่าปีนี้ จากมาตรการกระตุ้นเศรษฐกิจที่จะเห็นผลปีหน้า ประกอบกับเม็ดเงินโครงการลงทุน 8 แสนล้านบาท เข้าระบบ ทำให้จีดีพีเติบโตราว 3.2-3.5% สินเชื่อจะเติบโต 6-6.5% หรือ 1-1.5 เท่า ของจีดีพี